AFRIKAANSE OPSOMMING: Die doel met die studie is om na te vors of die Ontwikkelende speelprogram op leerders in 'n primêre skool toegepas kan word, deur inwoners van 'n ouetehuis in die area op te lei as vrywillige terapeute. Ek het die ervaringe van die leerders en die van die vrywillige terapeute observeer waar Ontwikkelende Speelterapie as terapeutiese tegniek toegepas is. Die tegniek bevorder onder andere die ontwikkeling van ouer - kindverhoudings, wat noodsaaklik is vir die ontwikkeling van kinders. Die navorsing neem die vorm van 'n kwalitatiewe gevallestudie aan. Dit word benader vanuit 'n ekosistemiese perspektief, dit wil sê die leerders word gesien as die kernsisteem wat deel is van verskeie ander sisteme soos byvoorbeeld die familie, skool, kerk en gemeenskap. Die sisteme is interafhanklik wat beteken dat verandering in een sisteem ook verandering in die ander sisteme tot gevolg het. In die data - produksie is tegnieke naamlik video - opnames, ongestruktureerde onderhoude, observasies en veldnotas gebruik. Data - analise is volgens die beginsels van kodering gedoen. Die resultate van die onderhewige studie toon dat Ontwikkelende speelterapie 'n effektiewe psigoterapeutiese tegniek is om in 'n primêre skool te gebruik met 'n groep leerders, en om gebruik te maak van senior burgers as vrywillige terapeute om die terapie te doen.